b'\n_START_ARTICLE_\nNarvik Studentersamfunn\n_START_SECTION_\nUtmerkelser\n_START_PARAGRAPH_\nStudentersamfunnet har ulike utmerkelser som deles ut av ulike komit\xc3\xa9er, eller bestemmes av \xc3\xa5rsm\xc3\xb8tet:\n_START_SECTION_\nStore og Lille Bj\xc3\xb8rn\n_START_PARAGRAPH_\nPrisene Store og Lille Bj\xc3\xb8rn \xe2\x80\x93 dvs. av hhv. f\xc3\xb8rste og annen grad \xe2\x80\x93 tildeles studenter som gjennom frivillig engasjement har gjort mye positivt for studentmilj\xc3\xb8et i Narvik. Det utdeles maksimalt to Lille Bj\xc3\xb8rn og \xc3\xa9n Store Bj\xc3\xb8rn i l\xc3\xb8pet av h\xc3\xb8stsemesteret og maksimalt to Lille Bj\xc3\xb8rn p\xc3\xa5 v\xc3\xa5rsemesteret. Lena R. Silseth er den som sist ble tildelt Store Bj\xc3\xb8rn. Prisen omfatter blant annet et diplom, blomster og en kosebamse i en st\xc3\xb8rrelse som tilsvarer prisens grad. Tidligere har prisen ogs\xc3\xa5 inkludert et gravert krus.\n_START_SECTION_\nSprellemannsprisen\n_START_PARAGRAPH_\nSprellemannsprisen tildeles individer, grupper, foreninger, lag eller lignende som har gjort mye for barn og unge i lokalomr\xc3\xa5det. Det er stipulert i prisens statutter at det skal v\xc3\xa6re mennesker som fortsatt jobber med den saken, og prisen er ment som en stimulans til videre arbeid for det en fikk prisen for. Prisen inkluderer en h\xc3\xa5ndlagd unik statue og en blomsteroppsats, som ogs\xc3\xa5 gis til de andre kandidatene.\n_START_SECTION_\n\xc3\x86resmedlemskap\n_START_PARAGRAPH_\n\xc3\x86resmedlemskap tildeles personer som har gjort en viktig innsats for studentmilj\xc3\xb8et. Det er ingen \xc3\xb8vre begrensning p\xc3\xa5 antallet \xc3\xa6resmedlemmer, og medlemskapet varer livet ut. \xc3\x86resmedlemskap ble gjeninnf\xc3\xb8rt i 2011 som et ledd i Hauge og Silseths arbeide for \xc3\xa5 f\xc3\xa5 tilbake gamle tradisjoner som p\xc3\xa5 2000-tallet var g\xc3\xa5tt tapt.\n_START_SECTION_\n1955\xe2\x80\x931994\n_START_PARAGRAPH_\nNarvik studentersamfunn har sitt utspring i 1955, da Narvik Teknikersamfunn ble stiftet._NEWLINE_I Vinterfestuka 1973 ble studentenes Radio Stroganoff sv\xc3\xa6rt popul\xc3\xa6r da denne inntok eteren. \xc3\x85ret etter hadde piratradioen sine f\xc3\xb8rste sendinger med stereolyd. Etter ti \xc3\xa5r med pr\xc3\xb8vesendinger fikk Narvik Teknikerradio i 1982 konsesjon til \xc3\xa5 sende med 15 watt p\xc3\xa5 101MHz. I 1989 begynte radioen med hel\xc3\xa5rsdrift._NEWLINE_Den 14. mai 1992 ble friluftsgruppen J\xc3\xa4germeister stiftet.\n_START_SECTION_\n1994\xe2\x80\x932001\n_START_PARAGRAPH_\nSom en f\xc3\xb8lge av sammensl\xc3\xa5ingen av de tre ulike institusjoner for h\xc3\xb8yere utdanning i byen, ble H\xc3\xb8gskolen i Narvik etablert i 1994. Som en f\xc3\xb8lge av dette besluttet \xc3\xa5rsm\xc3\xb8tet \xc3\xa5 omd\xc3\xb8pe Narvik Teknikersamfunn omd\xc3\xb8pt til Narvik Studentersamfunn. Radioamat\xc3\xb8rklubben LA7MB ble opprettet samme \xc3\xa5r. \xc3\x85ret etter ble Narvik Studentbibellag opptatt som en egen klubb._NEWLINE_P\xc3\xa5 h\xc3\xb8sten i 2000 berget NSS og dataklubben SysRq datatreffet NaIT, som var heller d\xc3\xa5rlig planlagt fra de opprinnelige arrang\xc3\xb8rens side. Sent i 2000 ble det kjent at Teknikerkroa, som holdt til i kjelleren p\xc3\xa5 HiN, m\xc3\xa5tte stenges grunnet problemer med r\xc3\xb8mningsveiene. Datatreffet Lano ble samme \xc3\xa5ret arrangert i det bomberommet hvor vektl\xc3\xb8ftningsklubben St\xc3\xa6rk(ar) i 2012 hadde sine lokaler._NEWLINE_Den s\xc3\xa5kalte Henningsv\xc3\xa6rkomiteen konkluderte i 2001 med at Foreningen Narvik Studentersamfunn burde omgj\xc3\xb8res til en stiftelse, grunnet nye lover og regler. Dette ble vedtatt ved \xc3\xa5rsm\xc3\xb8tet i 2001. Teknikerkroa ble samme \xc3\xa5r nedlagt da den ikke lenger fikk dispensasjon fra brannforskriftene.\n_START_SECTION_\n2002\xe2\x80\x932005\n_START_PARAGRAPH_\nVinterfestuka 2002 f\xc3\xb8rte stiftelsen inn i store \xc3\xb8konomiske vanskeligheter. SysRq arrangerte i 2002 NaIT i samarbeid med frivillige studenter og andre fra det omkringliggende omr\xc3\xa5det._NEWLINE_I 2003 kj\xc3\xb8pte og renoverte Studentsamskipnaden i Narvik (SSiN) et nye lokaler i sentrum til studentene. Dette studenthuset ble kjent som OT-g\xc3\xa5rden, og var ment som det f\xc3\xb8rste ledd i en plan om for \xc3\xa5 bygge et st\xc3\xb8rre studentbygg i sentrum, som skulle inneholde boliger, butikker, klubber, et utested samt andre leietakere. En ny to-etasjes kro ble \xc3\xa5pnet i  OT-g\xc3\xa5rden. Denne ble etter hvert holdt \xc3\xa5pen uken gjennom. \xc3\x85ret etter viste det seg at stiftelsesformen var sv\xc3\xa6rt kostnadskrevende. Studentersamfunnets midler gikk i all hovedsak til \xc3\xa5 dekke utgifter til regnskap, revisortjenester og lignende. Det ble unders\xc3\xb8kt hvorledes SNN bedre kunne organiseres. Den nye kroen var dessuten sv\xc3\xa6rt dyr i drift, da det viste seg \xc3\xa5 v\xc3\xa6re betydelig mer komplisert \xc3\xa5 drive en kommersiell kro i sentrum, enn en kro i kjelleren ved H\xc3\xb8gskolen i Narvik.\n_START_SECTION_\n2005\xe2\x80\x93dags dato\n_START_PARAGRAPH_\nForeningen Narvik Studentersamfunn ble i 2005 grunnlagt i det som ble omtalt som \xe2\x80\x98splittelsen\xe2\x80\x99. Stiftelsen var i \xc3\xb8konomisk henseende for tung \xc3\xa5 drive, s\xc3\xa5 et nytt studentersamfunn ble opprettet og all aktivitet flyttet over i dette, med mindre det av juridiske grunner m\xc3\xa5tte forbli i den gamle stiftelsen. Stiftelsen p\xc3\xa5tok seg ansvaret for selve driften av Tekniker\xe2\x80\x99n, Studentavisa Origo, Narvik Studentradio samt enkelte st\xc3\xb8rre arrangement \xc3\xa0 la datatreffet NaIT. Stiftelsen fr\xc3\xb8s alle klubbenes \xc3\xb8konomiske midler. Alle klubbene som hadde penger plassert i den gamle stiftelsen, endte n\xc3\xa5 opp tomhendte. Stiftelsen fikk n\xc3\xa5 anledning til \xc3\xa5 f\xc3\xa5 \xc3\xb8konomien i stand, samt \xc3\xa5 drive de mer omfattende av virksomhetene._NEWLINE_Det nye studentersamfunnet tok form i 2006, og bevilgninger ble for f\xc3\xb8rste gang p\xc3\xa5 lenge utbetalt til klubbene. Utgifter til drift og regnskap var s\xc3\xa5 godt som ikke-eksisterende i den nye foreningen. Det ble opprettet digitale medlemsregistre, og oppslutningen om studentersamfunnet tiltok igjen. En rekke nye klubber ble opprettet, og tradisjoner som utdelelsen av Lille og Store bj\xc3\xb8rn ble gjenopptatt p\xc3\xa5 juleballet._NEWLINE_Grunnet \xc3\xb8konomiske problemer ble utestedet Tekniker\xe2\x80\x99n i 2007 redusert til \xc3\xa5 omfatte nederste etasje. Til gjengjeld fikk man gratis leie av lokalet. Gjennom 2007 var det h\xc3\xb8y aktivitet i NSS._NEWLINE_NaIT 2008 ble den siste utgaven av dette datatreffet, da leggingen av kunstgress i Narvik-hallen i 2009 umuliggjorde videre gjennomf\xc3\xb8ring. Aktiviteten i NSS dalte noe, men kjerneklubbene holdt stand._NEWLINE_Den forventede utbyggingen av Tekniker\xe2\x80\x99n uteble, og i mars 2009 la studentkroen ned. Intet alternativ ble tilbudt studentene f\xc3\xb8r i november, da klubbkvelder ble lansert som et fast innslag i skolens kantine. Dette ble en suksess, og dannet grunnlaget for videre krodrift. Sundance, et arrangement p\xc3\xa5begynt p\xc3\xa5 90-tallet som de senere \xc3\xa5r hadde g\xc3\xa5tt med overskudd, ble arrangert for siste gang i februar dette \xc3\xa5ret._NEWLINE_Etter et allm\xc3\xb8te i oktober 2010 ble det flere arbeidsgrupper nedsatt for \xc3\xa5 unders\xc3\xb8ke fire ulike alternativer til studentkro. Ingen av disse viste seg umiddelbart som gjennomf\xc3\xb8rbare. I desember ble det unders\xc3\xb8kt om den gamle kroen igjen kunne brukes, da dette var den foretrukne l\xc3\xb8sning. Presidentskapet overleverte samme m\xc3\xa5ned studentersamfunnet en liste over alle eiendelene de \xc3\xb8nsket \xc3\xa5 kj\xc3\xb8pe fra stiftelsen, slik at NSS kunne overta utstyret._NEWLINE_I januar 2011 overdro SSiN s\xc3\xa5 godt som alt utstyr som var eid av Stiftelsen Narvik Studentersamfunn (SNS). Kj\xc3\xb8pet ble finansiert med en bevilgning p\xc3\xa5 kr. 100.000, hvor studentersamfunnet da beholdt kr. 40.000, prim\xc3\xa6rt til \xc3\xa5 sikre videre drift. I \xc3\xa5rets f\xc3\xb8rste m\xc3\xa5neder var det en del planlegging og dokumentasjon og ryddingen og ombyggingen begynte formelt den 9. mars. Kroa hadde sin offisielle \xc3\xa5pning den 1. april, med en midlertidig skjenkebevilgning for Vinterfestuka dette \xc3\xa5ret. I samme periode fikk Narvik Studentradio FM-konsesjon, og begynte \xc3\xa5 sende d\xc3\xb8gnet rundt p\xc3\xa5 FM-b\xc3\xa5ndets 94.1MHz._NEWLINE_Den 29. februar 2012 ble klubbene Eksos, Near-HiN, Kunst og design samt Zing Zano, nedlagt. Av disse hadde sistnevnte skolekor mye aktivitet gjennom sin levetid, med konserter og turn\xc3\xa9er. Near-HiN hadde p\xc3\xa5 sin side en god del aktivitet tidlig i sin historie, men dabbet senere av. De to andre nedlagte klubbene omfattet aldri noen organisert aktivitet.'